‘บีทีเอส’ฮอตโบรกเชียร์ซื้อทิสโก้ให้7.1บ.
BTS เตะตานักลงทุน ทิสโก้เพิ่มมูลค่าเหมาะสม 7.1 บาท ปี 2557
1 พ.ย. 2555

BTS เตะตานักลงทุน ทิสโก้เพิ่มมูลค่าเหมาะสม 7.1 บาท ปี 2557 
วันที่ 31 ต.ค.ที่ผ่านมา หุ้นบริษัท บีทีเอส กรุ๊ป โฮลดิ้งส์ (BTS) ได้รับความสนใจจากนักลงทุนมากผิดปกติ โดยราคาขยับขึ้นแรงปิดที่ 5.80 บาท บวก 0.25 บาท หรือ 4.5% ท่ามกลางมูลค่าการซื้อขายมากถึง 1,229 ล้านบาท หลังนักวิเคราะห์หลายแห่งแนะนำให้ “ซื้อ”
ด้านนักวิเคราะห์บริษัทหลักทรัพย์ (บล.) ทิสโก้ ได้ปรับมูลค่าที่เหมาะสมของ BTS ในปี 2557 เป็น 7.10 บาท เพื่อสะท้อนผลการดำเนินงานที่แข็งแกร่ง และรายได้พิเศษจากการขายหุ้นบริษัท วี จี ไอ โกลบอล มีเดีย (VGI) ซึ่งได้จดทะเบียนในตลาดหลักทรัพย์ในเดือนที่ผ่านมา 
นอกจากนี้ แนวโน้มของธุรกิจขนส่งมวลชนยังคงแข็งแกร่งจากยอดผู้โดยสารที่เพิ่มขึ้นและแนวโน้มธุรกิจสื่อที่เติบโต คาดกำไรจากการดำเนินงานไตรมาส 2 (ก.ค.-ก.ย. 2555) จำนวน 391 ล้านบาท เพิ่มขึ้น 21% จากไตรมาสก่อนหน้า เนื่องจากจำนวนผู้โดยสารที่เพิ่มขึ้นเป็น 49.4 ล้านคน เพิ่มขึ้น 6.4% และคาดว่าค่าเดินทางเฉลี่ยจะอยู่ที่ 24.5 บาท คงที่ และรายได้ของ VGI ที่เพิ่มขึ้นประมาณ 5% รวมถึงบริษัทมีกำไรจากการขายที่ดินที่ภูเก็ต 402 ล้านบาท โดยมีผลประกอบการรวม 793 ล้านบาท
บล.ทิสโก้ ยังคงประมาณการสำหรับปี 2556-2558F และในช่วง 3 ปี 2556 จะมีกำไรพิเศษจากการขาย VGI จำนวน 1,500 ล้านบาท ทำให้มีรายการพิเศษรวมเกือบ 2,000 ล้านบาท แต่บริษัทก็มีความเสี่ยงเรื่องยอดผู้โดยสารที่ลดลงตามเศรษฐกิจที่ชะลอตัว